LIETUVOS RESPUBLIKOS TEISINGUMO MINISTRO

Į S A K Y M A S

DĖL TEISINGUMO MINISTRO 2009 M. GRUODŽIO 29 D. ĮSAKYMO Nr. 1R-415 „DĖL VALSTYBINĖS TEISMO MEDICINOS TARNYBOS PRIE LIETUVOS RESPUBLIKOS TEISINGUMO MINISTERIJOS NUOSTATŲ PATVIRTINIMO“ PAKEITIMO

2012 m. vasario 7 d. Nr. 1R-37

Vilnius

Pakeičiu Valstybinės teismo medicinos tarnybos prie Lietuvos Respublikos teisingumo ministerijos nuostatus, patvirtintus Lietuvos Respublikos teisingumo ministro 2009 m. gruodžio 29 d. įsakymu Nr. 1R-415 „Dėl Valstybinės teismo medicinos tarnybos prie Lietuvos Respublikos teisingumo ministerijos nuostatų patvirtinimo“ (Žin., 2009, Nr. 159-7257), ir išdėstau juos nauja redakcija (pridedama).

Teisingumo ministras	Remigijus Šimašius

PATVIRTINTA

Lietuvos Respublikos teisingumo ministro

2009 m. gruodžio 29 d. įsakymu Nr. 1R-415

(Lietuvos Respublikos teisingumo ministro

2012 m. vasario 7 d. įsakymo Nr. 1R-37

redakcija)

VALSTYBINĖS TEISMO MEDICINOS TARNYBOS

PRIE LIETUVOS RESPUBLIKOS TEISINGUMO MINISTERIJOS NUOSTATAI

I. BENDROSIOS NUOSTATOS

1. Valstybinė teismo medicinos tarnyba prie Lietuvos Respublikos teisingumo ministerijos (toliau – VTMT) yra teismo ekspertizės įstaiga.

2. VTMT paskirtis – pagal kompetenciją įgyvendinti valstybės politiką specialių žinių panaudojimo srityje, atliekant teismo medicinos ekspertizes ir tyrimus pagal teismų, prokurorų ir ikiteisminio tyrimo įstaigų pareigūnų pavedimus, kitų fizinių ir juridinių asmenų prašymus, diegiant naujus tyrimo metodus ekspertinėje praktikoje, vykdant mokslo tiriamąją ir taikomąją bei metodinę veiklą teismo medicinos srityje.

3. VTMT savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos baudžiamojo proceso kodeksu (Žin., 2002, Nr. 37-1341), Lietuvos Respublikos civilinio proceso kodeksu (Žin., 2002, Nr. 36-1340), Lietuvos Respublikos administracinių bylų teisenos įstatymu (Žin., 1999, Nr. 13-308; 2000, Nr. 85-2566), Lietuvos Respublikos teismo ekspertizės įstatymu (Žin., 2002, Nr. 112-4969), kitais Lietuvos Respublikos Seimo priimtais įstatymais ir teisės aktais, Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, teisingumo ministro įsakymais, šiais nuostatais, kitais teisės aktais.

4. VTMT yra ribotos civilinės atsakomybės viešasis juridinis asmuo, turintis sąskaitą banke ir antspaudą su Lietuvos valstybės herbu ir savo pavadinimu. VTMT buveinės adresas – Didlaukio g. 86E, LT-08303 Vilnius, Lietuvos Respublika.

5. VTMT yra biudžetinė įstaiga, išlaikoma iš Lietuvos Respublikos valstybės biudžeto (toliau – valstybės biudžetas). VTMT gali turėti kitų įstatymuose nustatytų finansavimo šaltinių.

6. VTMT savininkė yra valstybė. VTMT savininko teises ir pareigas (išskyrus sprendimų dėl VTMT reorganizavimo ir likvidavimo priėmimą) įgyvendina Teisingumo ministerija, kuri teisės aktų nustatyta tvarka koordinuoja ir kontroliuoja VTMT veiklą, tvirtina ir teisės aktų nustatyta tvarka keičia VTMT nuostatus, priima sprendimą dėl VTMT buveinės pakeitimo ir sprendžia kitus įstatymuose ir kituose teisės aktuose jos, kaip VTMT savininko teises ir pareigas įgyvendinančios institucijos, kompetencijai priskirtus klausimus.

7. VTMT turi interneto tinklalapį (www.vtmt.lt), kuriame skelbiami vieši pranešimai ir kita informacija. Teisės aktų nustatytais atvejais vieši pranešimai skelbiami ir kitose visuomenės informavimo priemonėse.

II. VTMT veiklos tikslai IR FUNKCIJOS

8. Pagrindiniai VTMT veiklos tikslai yra šie:

8.1. teikti teismo medicinos paslaugas;

8.2. vykdyti mokslo tiriamąją ir taikomąją bei metodinę veiklą;

8.3. užtikrinti teismo medicinos ekspertų rengimą ir jų kvalifikacijos tobulinimą ir organizuoti teismo medicinos ekspertų kvalifikacijos teikimą;

8.4. užtikrinti bendradarbiavimą su mokslo ir studijų institucijomis.

9. VTMT, siekdama jai nustatytų veiklos tikslų, atlieka šias funkcijas:

9.1. teikdama teismo medicinos paslaugas:

9.1.1. atlieka teismo medicinos ekspertizes ir tyrimus pagal teismo, prokuratūros ar ikiteisminio tyrimo pareigūnų pavedimus;

9.1.2. teisingumo ministro patvirtintų ekspertizių (tyrimų) atlikimo VTMT nuostatų nustatytais atvejais ir tvarka atlieka teismo medicinos ekspertizes ir tyrimus pagal fizinių ir juridinių asmenų prašymus;

9.1.3. kaupia ir tvarko teismo medicinos ekspertizėms ir tyrimams reikalingus informacinius duomenis;

9.1.4. bendradarbiauja su valstybės ir savivaldybių institucijomis ir įstaigomis, įmonėmis ir organizacijomis, užsienio valstybių teismo medicinos ekspertizės įstaigomis, tarptautinėmis organizacijomis;

9.2. vykdydama mokslo tiriamąją ir taikomąją bei metodinę veiklą:

9.2.1. atlieka biomedicinos (B000) srities medicinos (07B) krypties teismo medicinos ir su ja susijusių šakų mokslo tiriamuosius ir taikomuosius darbus;

9.2.2. rengia ir aprobuoja ekspertizių ir tyrimų atlikimo metodikas, pritaiko naujus mokslo ir technikos laimėjimus ekspertinėje praktikoje ir kuria naujas ekspertizių ir tyrimų rūšis;

9.2.3. rengia metodines rekomendacijas ir teikia metodinę pagalbą (informaciją) teismams, prokuratūrai ir ikiteisminio tyrimo įstaigoms teismo medicinos ekspertizės ir specialių žinių panaudojimo klausimais;

9.2.4. kaupia ir tvarko mokslo tiriamajai, taikomajai ir metodinei veiklai reikalingus informacinius duomenis;

9.3. užtikrindama teismo medicinos ekspertų rengimą ir jų kvalifikacijos tobulinimą ir organizuodama teismo medicinos ekspertų kvalifikacijos teikimą:

9.3.1. rengia savo srities teismo ekspertus pagal teisinių žinių programą asmenims, siekiantiems tapti teismo ekspertais, ir pagal specialiąsias teismo ekspertų rengimo programas;

9.3.2. sudaro tinkamas sąlygas teismo medicinos ekspertų, dirbančių VTMT, kvalifikacijai tobulinti;

9.3.3. sudaro, organizuoja ir ūkiškai bei techniškai aptarnauja teismo ekspertų kvalifikacijos komisiją;

9.4. užtikrindama bendradarbiavimą su mokslo ir studijų institucijomis:

9.4.1. suteikia mokslinę bazę mokslo ir studijų institucijų studentų studijoms ir mokslininkams doktorantūroje rengti, taip pat dėstytojų ar kitų specialistų mokslinei kvalifikacijai kelti;

9.4.2. dalyvauja rengiant teismo medicinos gydytojus;

9.4.3. pagal kompetenciją dalyvauja Lietuvos ir tarptautinėse mokslinių tyrimų programose pagal sutartis su Lietuvos Respublikos, užsienio asmenimis;

9.4.4. dalyvauja leidžiant mokslinius žurnalus, monografijas, vadovėlius ir kitus leidinius, organizuoja ir rengia konferencijas, seminarus specialių žinių panaudojimo klausimais;

9.5. atlieka kitas įstatymų ir kitų teisės aktų jai pavestas funkcijas.

III. VTMT TEISĖS

10. VTMT, siekdama jai nustatytų veiklos tikslų ir atlikdama jos kompetencijai priskirtas funkcijas, turi teisę:

10.1. nustatyti ir apibrėžti ekspertizių ir tyrimų uždavinius;

10.2. nustatyti ekspertizių ir tyrimų atlikimo procedūras;

10.3. nustatyti ekspertizių ir tyrimų įkainių dydžius pagal teisingumo ministro patvirtintą metodiką;

10.4. nepažeisdama teisės aktų reikalavimų, naudoti teismo ekspertų darbo rezultatus;

10.5. teisės aktų nustatyta tvarka gauti informaciją, būtiną jos funkcijoms atlikti, iš valstybės ir savivaldybės institucijų ir įstaigų, kitų fizinių ir juridinių asmenų;

10.6. gauti paramą pagal Lietuvos Respublikos labdaros ir paramos įstatymą (Žin., 1993, Nr. 21-506; 2000, Nr. 61-1818).

11. VTMT turi ir kitų teisių, kurias jai suteikia įstatymai ir kiti teisės aktai.

IV. VTMT VEIKLOS ORGANIZAVIMAS

12. VTMT veikla organizuojama vadovaujantis teisingumo ministro tvirtinamu metiniu veiklos planu. VTMT metinis veiklos planas rengiamas vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2010, Nr. 102-5279), ir skelbiamas VTMT interneto tinklalapyje. VTMT metinio veiklos plano vykdymą vertina Teisingumo ministerijos Centralizuotas vidaus audito skyrius.

13. VTMT veikla reguliuojama VTMT direktoriaus įsakymu tvirtinamomis darbo tvarkos taisyklėmis, administracijos padalinių nuostatais, darbuotojų pareigybių aprašymais.

14. VTMT administracijos struktūrą tvirtina teisingumo ministras.

15. VTMT vadovauja direktorius, kurį viešo konkurso būdu Lietuvos Respublikos sveikatos priežiūros įstaigų įstatymo (Žin., 1996, Nr. 66-1572; 1998, Nr. 109-2995) nustatyta tvarka priima į pareigas ir atleidžia iš jų teisingumo ministras. Viešą konkursą organizuoja ir jo nuostatus tvirtina teisingumo ministras. VTMT direktorius yra tiesiogiai pavaldus ir atskaitingas teisingumo ministrui.

16. VTMT direktorius gali turėti pavaduotoją (-ų), kurį (-iuos) jis viešo konkurso būdu Lietuvos Respublikos sveikatos priežiūros įstaigų įstatymo nustatyta tvarka priima į pareigas ir atleidžia iš jų. Viešą konkursą organizuoja ir jo nuostatus tvirtina VTMT direktorius. VTMT direktoriaus pavaduotojas (-ai) yra tiesiogiai pavaldus (-ūs) ir atskaitingas (-i) VTMT direktoriui, kuris nustato jo (jų) administravimo sritis ir paveda jam (jiems) atitinkamas funkcijas.

17. VTMT direktorius:

17.1. sprendžia VTMT kompetencijai priskirtus klausimus ir atsako už VTMT nustatytų veiklos tikslų pasiekimą ir funkcijų atlikimą;

17.2. atstovauja VTMT Lietuvos Respublikos ir užsienio valstybių institucijose ir įstaigose, tarptautinėse organizacijose;

17.3. pagal kompetenciją užtikrina, kad VTMT būtų laikomasi įstatymų ir kitų teisės aktų;

17.4. kasmet teikia Teisingumo ministerijai VTMT metinę veiklos ataskaitą ir skelbia ją VTMT interneto tinklalapyje; teisingumo ministrui pareikalavus, atsiskaito už VTMT veiklą;

17.5. spręsdamas jo kompetencijai priskirtus klausimus, priima įsakymus ir kontroliuoja, kaip jie vykdomi, pasirašo įgaliojimus ir kitus vidaus administravimo dokumentus;

17.6. teikia teisingumo ministrui pasiūlymus dėl VTMT administracijos struktūros;

17.7. tvirtina VTMT administracijos padalinių nuostatus ir darbuotojų pareigybių aprašymus;

17.8. tvirtina darbuotojų pareigybių sąrašą, neviršydamas darbo užmokesčiui nustatytų lėšų;

17.9. vadovaudamasis įstatymais ir kitais teisės aktais priima į pareigas ir atleidžia iš jų darbuotojus, skatina juos, skiria jiems nuobaudas ir pašalpas;

17.10. teisės aktų nustatyta tvarka sudaro kvalifikacijos komisiją teismo eksperto kvalifikacijai suteikti, teismo eksperto kvalifikacijai patikrinti ir išduoto teismo eksperto kvalifikacijos pažymėjimo galiojimo terminui pratęsti, sustabdyti ar pažymėjimą pripažinti negaliojančiu;

17.11. užtikrina racionalų ir taupų lėšų ir turto naudojimą, efektyvios VTMT vidaus kontrolės sukūrimą, jos veikimą ir tobulinimą;

17.12. užtikrina, kad pagal Lietuvos Respublikos viešojo sektoriaus atskaitomybės įstatymą (Žin., 2007, Nr. 77-3046) teikiami ataskaitų rinkiniai ir statistinės ataskaitos būtų teisingi;

17.13. atlieka kitas įstatymų ir kitų teisės aktų jam pavestas funkcijas.

18. VTMT direktoriaus laikinai nesant, VTMT direktoriaus funkcijas atlieka jo įsakymu paskirtas vienas iš pavaduotojų, o kai jų nėra, – VTMT direktoriaus įsakymu paskirtas darbuotojas.

19. VTMT direktoriaus pavaduotojas (-ai):

19.1. pagal jam (jiems) nustatytas administravimo sritis atsako už įstatymų, Lietuvos Respublikos Vyriausybės nutarimų, kitų teisės aktų įgyvendinimo organizavimą ir koordinavimą;

19.2. pagal jam (jiems) nustatytas administravimo sritis koordinuoja administracijos padalinių veiklą;

19.3. atlieka kitas jam (jiems) VTMT direktoriaus pavestas funkcijas.

20. VTMT sudaromas kolegialus valdymo organas – direktoratas, kurio nuostatus tvirtina VTMT direktorius. Direktoratą sudaro VTMT direktorius, direktoriaus pavaduotojai, VTMT administracijos padalinių vedėjai, Teisingumo ministerijos ir Sveikatos apsaugos ministerijos atstovai.

21. Direktoratas atlieka šias funkcijas:

21.1. nagrinėja VTMT metinį veiklos planą, metinę veiklos ataskaitą ir teikia VTMT direktoriui pasiūlymus dėl jų;

21.2. vertina VTMT veiklą ir svarsto jos organizavimo ir tobulinimo klausimus;

21.3. teikia VTMT direktoriui pasiūlymus dėl VTMT administracijos struktūros, ekspertinės, mokslinės ir metodinės veiklos krypčių formavimo;

21.4. svarsto VTMT kokybės vadybos politikos kryptis, teikia pasiūlymus dėl kokybės vadybos sistemos gerinimo;

21.5. svarsto VTMT sutarčių su mokslo ir studijų institucijomis sudarymo klausimus;

21.6. atlieka kitas direktorato nuostatuose nustatytas funkcijas.

22. VTMT direktorius direktorato posėdį šaukia kiekvieną ketvirtį. Prireikus direktorato posėdžiai šaukiami ir dažniau. Į direktorato posėdžius gali būti kviečiami dalyvauti ir kitų ministerijų, teisėsaugos, mokslo ir studijų ir kitų institucijų atstovai.

V. VTMT vidaus administravimo kontrolė

23. VTMT finansų kontrolę atlieka VTMT direktoriaus paskirti darbuotojai.

24. VTMT valstybinį (finansinį ir veiklos) auditą atlieka Lietuvos Respublikos valstybės kontrolė. VTMT vidaus auditą atlieka Teisingumo ministerijos Centralizuotas vidaus audito skyrius teisės aktų nustatyta tvarka.

25. VTMT metinio veiklos plano įgyvendinimo kontrolę atlieka VTMT direktorius.

VI. BAIGIAMOSIOS NUOSTATOS

26. VTMT reorganizuojama, pertvarkoma arba likviduojama Lietuvos Respublikos įstatymų ir kitų teisės aktų nustatyta tvarka.

_________________